#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2019. június 19-i ülésére)

**TÁRGY: AZ ÖNKORMÁNYZATI TULAJDONÚ 1714/2 HRSZ-Ú KIVETT IPARTELEP MEGHATÁROZOTT RÉSZÉNEK ÁTMINŐSÍTÉSE**

Somogyi Szabolcs a Varrivál Kft. képviseletében és Kovács Zoltán a Nogadekor Kft. képviseletében Kiskőrös Város Önkormányzatához kérelmet nyújtott be, melyben a Varrivál Kft. az Önkormányzat tulajdonában és a Kiskunhalasi Szakképzési Centrum vagyonkezelésében lévő Kiskőrös belterület 1714/2 hrsz-ú ingatlan területéből 896 m2 területrész, a Nogadekor Kft. pedig 1045 m2 területrész megvásárlását kezdeményezte. Kérelmezők viselik a telekalakítással és az értékesítéssel kapcsolatban felmerülő valamennyi költség megfizetését.

Az 1714/2 hrsz-ú 7922 m2 alapterületű, kivett ipartelep rendeltetésű ingatlan közfeladat ellátását szolgálja, a Wattay Szakgimnázium, Szakközépiskola tanterülete. A Kiskunhalasi Szakképzési Centrum, mint vagyonkezelő nyilatkozatában hozzájárulását adta a 896 m2 és az 1045 m2 területrész értékesítéséhez, az oktatási közfeladat ellátásához ezen területrészek nélkülözhetőek.

Telekalakítási eljárással – előterjesztés 1. számú melléklete - a 16/50/2019. számú változási vázrajz alapján a Varrivál Kft. tulajdonát képező 1714/11 hrsz-ú ingatlan területével kerülne összevonásra a 1714/2 hrsz-ú ingatlanból 896 m2 területrész, valamint – előterjesztés 2. számú melléklete - a 16/6/2019. számú változási vázrajzban foglaltak alapján a Nogadekor Kft. tulajdonában álló 1714/9 hrsz-ú ingatlan területével kerülne összevonásra a 1714/2 hrsz-ú ingatlan területéből 1045 m2 területrész.

Az önkormányzati tulajdonú Kiskőrös belterület 1714/2 hrsz-ú, természetben Kiskőrös, Izsáki út 16. szám alatti ingatlan a nemzeti vagyonról szóló 2011. évi CXCVI. törvény (a továbbiakban: Nvtv.) 5. § (5) bekezdés a) pontja alapján a tanterület, mint közfeladat ellátását szolgáló intézmény, az Önkormányzat korlátozottan forgalomképes törzsvagyonának részét képezi. A hivatkozott jogszabály (6) bekezdése értelmében a korlátozottan forgalomképes minősítés jelen esetben addig áll fenn, ameddig az adott vagyontárgy közvetlenül önkormányzati feladat és hatáskör ellátását, vagy közhatalom gyakorlását szolgálja.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendelet (a továbbiakban: Rendelet) – különös tekintettel az Nvtv. rendelkezéseire – 10. § (1) bekezdése alapján a vagyon minősítése, átminősítése a Képviselő-testület hatáskörébe tartozik. A (2) bekezdés szerint a törzsvagyon körébe tartozó vagyonelem üzleti vagyonná történő átminősítésének feltétele, hogy a továbbiakban közvetlenül kötelező önkormányzati feladatkör, hatáskör ellátását nem szolgálja, és a feladatkör ellátása az átminősítéssel érintett vagyon nélkül más módon is megoldható és a város Településrendezési Terve is alátámasztja.

Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet értelmében, az előterjesztés mellékletét képező változási vázrajzokon feltüntetett területrészek tervezett telek-határrendezése nem ellentétes a fenti rendelet, módosítással érintett előírásaival.

A fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. június 11.**

 **Domonyi László sk.**

 **polgármester**

## HATÁROZAT-TERVEZET

A Képviselő-testület

1. egyetért Kiskőrös Város Önkormányzatának kizárólagos tulajdonában és a Kiskunhalasi Szakképzési Centrum vagyonkezelésében lévő, Kiskőrös belterületi 1714/2. hrsz-on nyilvántartott, kivett ipartelep rendeltetésű, 7922 m2 nagyságú területéből 1045 m2, valamint 896 m2 területrész, összesen 1941 m2 nagyságú területrész korlátozottan forgalomképes törzsvagyoni körből forgalomképes üzleti vagyonná történő átminősítésével,
2. egyetért azzal, hogy telekalakítási eljárással a 16/50/2019. számú változási vázrajz alapján a 1714/2 hrsz-ú ingatlanból 896 m2 területrész a Varrivál Kft. tulajdonát képező 1714/11 hrsz-ú ingatlan területével összevonásra kerüljön,
3. egyetért azzal, hogy telekalakítási eljárás során 16/6/2019. számú változási vázrajzban foglaltak alapján a 1714/2 hrsz-ú ingatlan területéből 1045 m2 területrész a Nogadekor Kft. tulajdonában álló 1714/9 hrsz-ú ingatlan területével összevonásra kerüljön,
4. felhatalmazza a polgármestert a Bács-Kiskun Megyei Kormányhivatal Kiskőrösi Járási Hivatal Földhivatali Osztálya előtt a telekalakítási eljárás lefolytatására, a kapcsolódó jognyilatkozatok megtételére és aláírására,
5. egyet ért azzal, hogy az eljárások során felmerülő költségeket a Varrivál Kft. valamint a Nogadekor Kft. viselje.

**Felelős:** polgármester

**Határidő:** azonnal